Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: szóló 3/1999. (I. 29.) PM rendeletet nem módosították.
Paragraph Index: 1234

2. melléklet Szakmai kapcsolatok, előadások, publikációk Az ombudsman intézmények, értelemszerűen és hivatásukat tekintve, nemzeti feladatok megoldásán munkálkodnak. Azonban a jogsérelmek jellege és következésképpen orvoslásuk lehetséges módozatai sok hasonlóságot mutatnak a különböző országok gyakorlatában. Ezért a nemzeti ombudsman hivatalok közötti tapasztalatcsere — mind hivatalos, mind kötetlen, személyes változatban — jelentős segítséget nyújt a helyi feladatok megoldásához. A magyar országgyűlési biztosok rendszeres kapcsolatot tartanak európai és más országokbeli emberjogi szakértőkkel és ombudsmanokkal, az Európa Tanács, valamint az ENSZ Emberi Jogi Bizottsága és Menekültügyi Főbiztossága tisztségviselőivel. Az állampolgári jogok országgyűlési biztosa és helyettese 1999-ben is számos hivatalos látogatót fogadtak: februárban a vietnami, áprilisban a cseh parlamenti küldöttséget, májusban a román szenátusi delegációt, szeptemberben az ENSZ Emberi Jogi Bizottságának képviselőit, októberben magas szintű finn küldöttséget, novemberben a svéd parlament elnökét, decemberben az Európa Tanács Kínzás Elleni Bizottságát. A magyar ombudsmanok májusban párizsi, augusztusban salzburgi, szeptemberben londoni, októberben bécsi meghívásnak eleget téve, előadásokat tartottak. Az Európa Tanács Emberi Jogi Bizottsága az állampolgári jogok biztosát kérte fel a Délkelet-európai Stabilitási Paktum keretében megtartott kétnapos nemzetközi szeminárium társszervezőjének. A „Független Nemzeti Emberi Jogi Intézmények (ideértve az Ombudsman Intézményeket is) Regionális Találkozója” című konferencia rezolucióját szintén a mellékletben ismertetjük. A két napig tartó tanácskozáson 28 ország, 11 nemzetközi szervezet, intézmény képviseletében 89 fő vett részt. Az országgyűlési biztosok és munkatársaik, hivatali munkájuk mellett, de ahhoz szervesen kapcsolódóan, rendszeres oktatói tevékenységet végeznek. Egyetemi, illetve főiskolai tanárként tanítanak az ELTE budapesti és győri Államés Jogtudományi Karán, Jogi Továbbképző Intézetében és „Jogklinika és Street Law Oktatási és Kutatási Alapítványa” keretében, valamint az Államigazgatási Főiskola Továbbképző Intézetében, és részt vesznek a PhD-képzésben. Szakmai tudományos tevékenységük eredményeit 1999-ben 34 kongresszusi előadásban és 9 — hazai, illetve nemzetközi folyóiratban megjelent — dolgozatban ismertették. Az Országgyűlési Biztosok Hivatala, mind feladatának minél jobb ellátása, mind munkatársai szakmai fejlődése érdekében örömmel támogat minden csoportos és egyéni továbbképzési lehetőséget. Ennek azonban kényszerű határt szab az a körülmény, hogy az elvégzendő feladatokhoz sem elégséges számú munkatársak jelenlétére folyamatosan szükség van. Ily módon 1999-ben csak egy munkatársunk fogadhatott el egy — az angol Egészségügyi Ombudsman munkáját elemző — londoni tanulmányutat.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes